《自鹤壁游善应洹山》
金朝·郦权

清晨发鹤山，瘦马陵峻岭。春风吹雪谷，朝雾湿云影。

羊肠抱倾崖，绝壑如下井。硖关山却立，老眼入绝境。

人家跨清溪，桑柘郁数顷。西行复几里，嵓谷栖短景。

穷溪水源清，溜溜如细绠。下流泉满山，势合久方骋。

滩光落镜明，岚气霏雨冷。何年凿青壁，两佛入禅定。

残僧久零落，遗塔寄烟瞑。荒凉布金地，杂遝樵牧径。

同游成六逸，轰饮助高兴。留连更坐卧，谈笑发嘲咏。

感物复叹嗟，醉语忽径廷。青山不爱宝，岁岁出矾矿。

公场沸千夫，利井供百鼎。谁开争夺源，败此丘壑胜。

颇思呼有力，掷入万里迥。天神定笑我，痴绝谩生瘿。

长怀古畸人，飞梦绕箕颍。

作者简介：金临漳人，字元舆，号披轩。工诗，与王庭筠、党怀英齐名。世宗大定十年进士。官至著作郎。